CELEX: 32020R0918
Language: el
Date: 2020-07-01 00:00:00
Title: Εκτελεστικός κανονισμός (ΕΕ) 2020/918 της Επιτροπής της 1ης Ιουλίου 2020 για τη θέσπιση παρέκκλισης από τον εκτελεστικό κανονισμό (ΕΕ) 2019/2072 όσον αφορά τις απαιτήσεις για την είσοδο στην Ένωση ξυλείας φράξου που κατάγεται από τον Καναδά ή που έχει υποστεί επεξεργασία στη χώρα αυτή

2.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 209/14
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/918 ΤΗΣ ΕΠΙΤΡΟΠΗΣ
         της 1ης Ιουλίου 2020
         για τη θέσπιση παρέκκλισης από τον εκτελεστικό κανονισμό (ΕΕ) 2019/2072 όσον αφορά τις απαιτήσεις για την είσοδο στην Ένωση ξυλείας φράξου που κατάγεται από τον Καναδά ή που έχει υποστεί επεξεργασία στη χώρα αυτή
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 41 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με την εκτελεστική απόφαση (ΕΕ) 2016/412 της Επιτροπής (2) εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου (3) όσον αφορά ειδικούς όρους σχετικά με την είσοδο στην Ένωση ξυλείας φράξου (Fraxinus L.) που κατάγεται από τον Καναδά ή που έχει υποστεί επεξεργασία στη χώρα αυτή.
                  
               
                     (2)
                  
                  
                     Η οδηγία 2000/29/ΕΚ έχει καταργηθεί και αντικατασταθεί από τον κανονισμό (ΕΕ) 2016/2031. Ο εκτελεστικός κανονισμός (ΕΕ) 2019/2072 της Επιτροπής (4), ο οποίος καθορίζει κανόνες και απαιτήσεις σχετικά με την είσοδο στην Ένωση ορισμένων φυτών, φυτικών προϊόντων ή άλλων αντικειμένων, αντικατέστησε τα παραρτήματα I έως V της εν λόγω οδηγίας.
                  
               
                     (3)
                  
                  
                     Σύμφωνα με το άρθρο 8 παράγραφος 1 του κανονισμού (ΕΕ) 2019/2072, σε συνδυασμό με το παράρτημα VII σημείο 87 του εν λόγω κανονισμού, η είσοδος στην Ένωση ξυλείας φράξου που κατάγεται από τον Καναδά ή που έχει υποστεί επεξεργασία στη χώρα αυτή (στο εξής: συγκεκριμένη ξυλεία) υπόκειται σε ορισμένες ειδικές απαιτήσεις για την αποφυγή του κινδύνου προσβολής από τον επιβλαβή οργανισμό Agrilus planipennis Fairmaire στην Ένωση. Οι εν λόγω απαιτήσεις διαφέρουν σε κάποιον βαθμό από τις απαιτήσεις που προβλέπονται στην εκτελεστική απόφαση (ΕΕ) 2016/412 όσον αφορά την είσοδο στην Ένωση της συγκεκριμένης ξυλείας, την επιθεώρηση και την εποπτεία της.
                  
               
                     (4)
                  
                  
                     Με βάση έλεγχο που διενήργησε η Επιτροπή τον Ιούνιο του 2018, συνήχθη το συμπέρασμα ότι, με την εφαρμογή, υπό τον επίσημο έλεγχό της, των απαιτήσεων που προβλέπονται στην εκτελεστική απόφαση (ΕΕ) 2016/412, ο Καναδάς διασφαλίζει επίπεδο φυτοϋγειονομικής προστασίας ισοδύναμο με το επίπεδο που προβλέπεται από τις απαιτήσεις που ορίζονται στο παράρτημα VII σημείο 87 του εκτελεστικού κανονισμού (ΕΕ) 2019/2072.
                  
               
                     (5)
                  
                  
                     Η εκτελεστική απόφαση (ΕΕ) 2016/412 εφαρμόζεται έως τις 30 Ιουνίου 2020. Στις 27 Απριλίου 2020 ο Καναδάς ζήτησε να παραταθεί η εν λόγω παρέκκλιση και μετά τις 30 Ιουνίου 2020.
                  
               
                     (6)
                  
                  
                     Για να διασφαλιστεί η συνέχιση των εισαγωγών ξυλείας φράξου που κατάγεται από τον Καναδά ή που έχει υποστεί επεξεργασία στη χώρα αυτή, είναι σκόπιμο να προβλεφθεί παρέκκλιση από το άρθρο 8 παράγραφος 1 και το παράρτημα VII σημείο 87 στοιχεία α) και β) του εκτελεστικού κανονισμού (ΕΕ) 2019/2072, ώστε να είναι δυνατή η είσοδος της συγκεκριμένης ξυλείας στην Ένωση, με την επιφύλαξη της συμμόρφωσης με ειδικές απαιτήσεις που αντικατοπτρίζουν, με ορισμένες τροποποιήσεις, τις απαιτήσεις που ορίζονται στην εκτελεστική απόφαση (ΕΕ) 2016/412.
                  
               
                     (7)
                  
                  
                     Ο παρών κανονισμός θα πρέπει να αρχίσει να εφαρμόζεται από την 1η Ιουλίου 2020, ώστε να διασφαλιστεί η συνέχιση των εισαγωγών της συγκεκριμένης ξυλείας.
                  
               
                     (8)
                  
                  
                     Ο παρών κανονισμός θα πρέπει να εφαρμόζεται έως τις 30 Ιουνίου 2023, ώστε να καταστεί δυνατή η επανεξέταση της εφαρμογής του έως την εν λόγω ημερομηνία.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ειδικές απαιτήσεις για προσωρινή παρέκκλιση
            Κατά παρέκκλιση από το άρθρο 8 παράγραφος 1 και το παράρτημα VII σημείο 87 στοιχεία α) και β) του εκτελεστικού κανονισμού (ΕΕ) 2019/2072, η είσοδος στην Ένωση ξυλείας φράξου (Fraxinus L.) που κατάγεται από τον Καναδά ή που έχει υποστεί επεξεργασία στη χώρα αυτή (στο εξής: συγκεκριμένη ξυλεία) υπόκειται στη συμμόρφωση με τις ειδικές απαιτήσεις του άρθρου 2, καθώς και του μέρους Α του παραρτήματος του παρόντος κανονισμού.
            Η «συγκεκριμένη ξυλεία» αναφέρεται στο μέρος Β του παραρτήματος.
         
         
            Άρθρο 2
            Πιστοποιητικό φυτοϋγείας
            
               1.   Η συγκεκριμένη ξυλεία συνοδεύεται από πιστοποιητικό φυτοϋγείας που εκδίδεται στον Καναδά και το οποίο πιστοποιεί την απαλλαγή της από ενωσιακούς επιβλαβείς οργανισμούς καραντίνας και από επιβλαβείς οργανισμούς που δεν περιλαμβάνονται στον κατάλογο των ενωσιακών επιβλαβών οργανισμών καραντίνας, με την επιφύλαξη των μέτρων που θεσπίζονται δυνάμει του άρθρου 30 του κανονισμού (ΕΕ) 2016/2031 έπειτα από επιθεώρηση.
            
            
               2.   Το πιστοποιητικό φυτοϋγείας περιλαμβάνει, στη στήλη «Πρόσθετη δήλωση», τα ακόλουθα στοιχεία:
               
                           α)
                        
                        
                           τη δήλωση «Σύμφωνα με τις απαιτήσεις της Ευρωπαϊκής Ένωσης που καθορίζονται στον εκτελεστικό κανονισμό (ΕΕ) 2020/918 της Επιτροπής»·
                        
                     
                           β)
                        
                        
                           τον/τους αριθμό/-ούς δέσμης/-ών που αντιστοιχεί/-ούν σε κάθε συγκεκριμένη δέσμη που εξάγεται·
                        
                     
                           γ)
                        
                        
                           το όνομα της/των εγκεκριμένης/-ων εγκατάστασης/-εων στον Καναδά.
                        
                     
         
         
            Άρθρο 3
            Ημερομηνία λήξης
            Η ισχύς του παρόντος κανονισμού λήγει στις 30 Ιουνίου 2023.
         
         
            Άρθρο 4
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστική απόφαση (ΕΕ) 2016/412 της Επιτροπής, της 17ης Μαρτίου 2016, με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στον Καναδά (ΕΕ L 74 της 19.3.2016, σ. 41).
         
            (3)  Οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (ΕΕ L 169 της 10.7.2000, σ. 1).
         
            (4)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
      
      
         
            ΠΑΡΑΡΤΗΜΑ
            ΜΕΡΟΣ Α
            1.   Απαιτήσεις σχετικά με την επεξεργασία
            
            Η επεξεργασία της συγκεκριμένης ξυλείας, για την οποία γίνεται λόγος στο άρθρο 1, πρέπει να πληροί όλες τις ακόλουθες απαιτήσεις:
            α)   Αποφλοίωση
            
            Η συγκεκριμένη ξυλεία αποφλοιώνεται, με εξαίρεση τα τυχόν οπτικώς ξεχωριστά και σαφώς διακριτά μικρά κομμάτια φλοιού τα οποία συμμορφώνονται με μία από τις ακόλουθες απαιτήσεις:
            
                        1)
                     
                     
                        το πλάτος τους είναι μικρότερο των 3 cm (ανεξάρτητα από το μήκος τους) ή
                     
                  
                        2)
                     
                     
                        αν το πλάτος τους υπερβαίνει τα 3 cm, το συνολικό εμβαδόν κάθε επιμέρους κομματιού φλοιού είναι μικρότερο των 50 cm2.
                     
                  β)   Πρίση
            
            Η συγκεκριμένη πριστή ξυλεία παράγεται από αποφλοιωμένη στρογγυλή ξυλεία.
            γ)   Θερμική επεξεργασία
            
            Η συγκεκριμένη ξυλεία θερμαίνεται στη διατομή της σε τουλάχιστον 71 °C για 1 200 λεπτά, σε θάλαμο θέρμανσης εγκεκριμένο από την Καναδική Αρχή Ελέγχου Τροφίμων (Canadian Food Inspection Agency — CFIA) ή από οργανισμό εγκεκριμένο από τη CFIA.
            δ)   Ξήρανση
            
            Η συγκεκριμένη ξυλεία ξηραίνεται βάσει αναγνωρισμένων από τη CFIA βιομηχανικών προγραμμάτων ξήρανσης διάρκειας τουλάχιστον δύο εβδομάδων.
            Η τελική περιεκτικότητα της ξυλείας σε υγρασία δεν υπερβαίνει το 10 %, εκφραζόμενη ως ποσοστό ξηρής ύλης.
            2.   Απαιτήσεις σχετικά με τις εγκαταστάσεις
            
            Η συγκεκριμένη ξυλεία πρέπει να παράγεται, να διακινείται ή να αποθηκεύεται σε εγκατάσταση που πληροί όλες τις ακόλουθες απαιτήσεις:
            
                        α)
                     
                     
                        έχει εγκριθεί επίσημα από τη CFIA σύμφωνα με το πρόγραμμα πιστοποίησής της όσον αφορά τον επιβλαβή οργανισμό Agrilus planipennis Fairmaire·
                     
                  
                        β)
                     
                     
                        είναι καταχωρισμένη σε βάση δεδομένων που δημοσιεύεται στον ιστότοπο της CFΙΑ·
                     
                  
                        γ)
                     
                     
                        υποβάλλεται σε έλεγχο από τη CFIA ή από οργανισμό εγκεκριμένο από τη CFIA τουλάχιστον μία φορά τον μήνα και έχει διαπιστωθεί ότι πληροί τις απαιτήσεις του παρόντος παραρτήματος. Αν οι έλεγχοι διενεργούνται από οργανισμό εγκεκριμένο από τη CFIA, η CFIA πρέπει να διενεργεί εξαμηνιαίους ελέγχους των εργασιών αυτών. Οι εξαμηνιαίοι έλεγχοι πρέπει να περιλαμβάνουν την επαλήθευση των διαδικασιών και της τεκμηρίωσης του οργανισμού και ελέγχους σε εγκεκριμένες εγκαταστάσεις·
                     
                  
                        δ)
                     
                     
                        για την επεξεργασία της ξυλείας, χρησιμοποιεί εξοπλισμό ο οποίος έχει βαθμονομηθεί σύμφωνα με το εγχειρίδιο χρήσης του εξοπλισμού·
                     
                  
                        ε)
                     
                     
                        τηρεί, προς έλεγχο από τη CFIA ή από οργανισμό εγκεκριμένο από τη CFIA, μητρώα των διαδικασιών που ακολουθεί, τα οποία συμπεριλαμβάνουν στοιχεία σχετικά με τη διάρκεια της επεξεργασίας, τις θερμοκρασίες στις οποίες υποβάλλεται η ξυλεία κατά την επεξεργασία της και, για κάθε συγκεκριμένη δέσμη προς εξαγωγή, τον έλεγχο συμμόρφωσης και την τελική περιεκτικότητα σε υγρασία.
                     
                  3.   Επισήμανση
            
            Κάθε δέσμη της συγκεκριμένης ξυλείας πρέπει να φέρει εμφανώς, αφενός, αριθμό δέσμης και, αφετέρου, ετικέτα με την ένδειξη «HT-KD» ή «Heat Treated-Kiln Dried» («θερμικά επεξεργασμένη — ξηραμένη σε κλίβανο»). Η εν λόγω ετικέτα πρέπει να εκδίδεται από εξουσιοδοτημένο στέλεχος της εγκεκριμένης εγκατάστασης ή υπό την εποπτεία του, ύστερα από εξακρίβωση ότι τηρήθηκαν οι απαιτήσεις που προβλέπονται στο σημείο 1 σχετικά με την επεξεργασία και οι απαιτήσεις που προβλέπονται στο σημείο 2 σχετικά με τις εγκαταστάσεις.
            4.   Επιθεωρήσεις πριν από την εξαγωγή
            
            Η συγκεκριμένη ξυλεία που προορίζεται για την Ένωση πρέπει να επιθεωρείται από τη CFIA ή από οργανισμό εγκεκριμένο από τη CFIA, ώστε να εξασφαλίζεται ότι πληρούνται οι απαιτήσεις που προβλέπονται στα σημεία 1 και 3.
            ΜΕΡΟΣ Β
            
               Συγκεκριμένη ξυλεία με τους αντίστοιχους κωδικούς ΣΟ
            
            
                        1.
                     
                     
                        Ξυλεία Fraxinus L., εκτός εκείνης με τη μορφή:
                        
                                    —
                                 
                                 
                                    πλακιδίων, μικρών τεμαχίων, πριονιδίων, ροκανιδίων, απορριμμάτων και θραυσμάτων ξύλου, τα οποία παράγονται εξολοκλήρου ή εν μέρει από τα εν λόγω δένδρα,
                                 
                              
                                    —
                                 
                                 
                                    ξύλινων μέσων συσκευασίας με τη μορφή κιβωτίων, κυτίων, καφασιών, τυμπάνων και παρόμοιων συσκευασιών, παλετών, παλετοκιβωτίων και άλλων επίπεδων επιφανειών για φόρτωση, στεφανιών παλετών, ξύλινου υλικού σφήνωσης φορτίων ξυλείας, ανεξάρτητα από το αν χρησιμοποιούνται πράγματι για τη μεταφορά κάθε είδους αντικειμένων, εκτός των ξύλινων υλικών σφήνωσης φορτίων ξυλείας που είναι κατασκευασμένα από ξύλο του ίδιου τύπου και ποιότητας όπως η ξυλεία του φορτίου και που πληρούν τις ίδιες ενωσιακές φυτοϋγειονομικές απαιτήσεις όπως και η ξυλεία του φορτίου,
                                 
                              συμπεριλαμβανομένης όμως της ξυλείας που δεν έχει διατηρήσει το φυσικό κυλινδρικό της σχήμα, καθώς και των επίπλων και άλλων αντικειμένων που είναι κατασκευασμένα από μη επεξεργασμένη ξυλεία
                     
                     
                        ex 4401 12 00 
                        ex 4403 12 00 
                        ex 4403 99 00 
                        ex 4404 20 00 
                        ex 4406 12 00 
                        ex 4406 92 00 
                        4407 95 10 
                        4407 95 91 
                        4407 95 99 
                        ex 4407 99 27 
                        ex 4407 99 40 
                        ex 4407 99 90 
                        ex 4408 90 15 
                        ex 4408 90 35 
                        ex 4408 90 85 
                        ex 4408 90 95 
                        ex 4416 00 00 
                        ex 9406 10 00